Die Gereformeerde kerk Magaliesburg is die vyfde oudste van die 15 gemeentes in die GKSA se Klassis Wesrand. Einde 2015 was hier 62 belydende en 15 dooplidmate vir ’n sieletal van 77, die derde minste in die Klassis, vergeleke met onderskeidelik 77 en 20 in 2001, toe dit ook die derde kleinste gemeente was in die destydse Klassis Krugersdorp. Die noordwestelike wyke van die Gereformeerde kerk Krugersdorp-Wes het op Magaliesburg (sedert 1994 in die verre weste van die provinsie Gauteng), Hekpoort, Syferbult, Koesterfontein, Seekoeihoek en Maanhaarrand afsonderlike eredienste gehou. ln 1961 het hierdie wyke as afsonderlike gemeente afgestig, die Gereformeerde kerk Magaliesburg. Eredienste is eers in die Lettie Kok-saal van die NG gemeente Magaliesburg gehou. Later is besluit om te bou op die grond wat die Staat aan die gemeente geskenk het. Die kerkraad het self die bouplanne saamgestel. Lidmate het self die uitmeet, grawewerk en messelwerk verrig. Hendrik Venables, en sy seun Tommie, lidmate van die gemeente, het die stene geskenk. Hulle het die steenmakery op Magaliesburg besit. Alwyn en Hendrik Badenhorst, skrynwerkers, het die houtwerk gratis gedoen.